[{"text_idx": "#000001", "text": "La 29an de marto 1941 naskig\u0302is Renato Corsetti, eble la plej aktiva esperantisto en la du lastaj jardekoj. Okaze de c\u0302i tiu datreveno Pawe\u0142 Fischer-Kotowski, vicredaktoro de La Ondo de Esperanto, intervjuis la jubileanton."}, {"text_idx": "#000004", "text": "C\u0302u la fervoro kaj esperoj de tiu periodo estas hodiau\u0306 ankorau\u0306 vivigeblaj? Se jes, kiel?\nPri Eu\u0306ropo kaj g\u0302enerale la Okcidento mi ne scias. Dum regos la nokto de ekstrema libermerkatismo, la homoj estas gvidataj for de c\u0302io, kio demandosignas la sistemon, ec\u0302 de la problemoj pri pluekzisto de la mondo: c\u0302u ni pluproduktu senutil\u00adaj\u0302ojn kaj detruu nian planedon? Jes, respondas la sistemo kaj pagas j\u0302urnalistojn kaj reklamistojn, kiuj konvinkas la popolon, ke tio estas la g\u0302usta respondo.\nKaj Esperanto demandosignas la sistemon de potencorilatoj en la mondo. Aliflanke mi vidas grandajn esperojn pri plibonig\u0302o de la viv-situacio en Afriko kaj Azio, aparte C\u0302inujo, inter la homoj g\u0302enerale kaj sekve ankau\u0306 inter la esperantistoj. Se la c\u0302inaj esperantistoj decidus uzi la influon de la c\u0302ina registaro favore al Esperanto, tio eble povus porti progreson. Mi ne vidas, kiu alia regiono de la mondo povas trans\u00adpreni la torc\u0302on de Eu\u0306ropo. Sed, atentu, tio postulas, ke c\u0302inaj esperantistoj forlasu sian pozicion de nur utiligado de Esperanto."}, {"text_idx": "#000006", "text": "Kiujn mezurilojn vi difinus por kontroli la efikecon de la informado? Kaj kiujn \u2013 realismajn! \u2013 celojn ni starigu por la proksimaj jaroj?\nLa nombro de homoj, kiuj lernas la lingvon, lau\u0306 mi estas la plej bona mezurilo. El tiu vidpunkto Chuck Smith, kiu traktis kun Duolingo pri la kurso de Esperanto, devus ricevi statuon en la centra placo de Bjalistoko.\nRealisma celo: UEA havu estraron, kiu komprenas la gravecon dau\u0306rigi la taskon de Zamenhof."}, {"text_idx": "#000007", "text": "Kiam vi esperantistig\u0302is meze de la 1960aj jaroj, la Centra Oficejo de UEA jam nestis c\u0302e Nieuwe Binnenweg 176 en Roterdamo. Jam de jaroj vi insistas, ke g\u0302i devus s\u0302ang\u0302i sian adreson kaj translog\u0302ig\u0302i al \u201cmalpli kosta\u201d lando. Mi \u00adhavas imp\u00adreson ke via propono havas pli da s\u0302ancoj nun, kiam la asocio estas mallerte gvidata. Sed c\u0302u tiu pas\u0302o vere povus savi la asocion au\u0306 g\u0302i definitive sink\u00adigus la nun drive flosantan asocion?\nLa sidejo en Roterdamo havis sencon en la 1950aj jaroj, sed jam en la 1960aj jaroj la kostoj komencis ig\u0302i tro altaj. Tiam entuziasmaj esperantistoj volis transporti la sid\u00adejon al Bruselo, la nova eu\u0306ropa c\u0302efurbo. En la lastaj jardekoj mi c\u0302iam insistis ke g\u0302i devus esti en pli malmultekosta lando kaj mi dau\u0306re estas konvinkita pri tio, sed la loko de la sidejo estas, lau\u0306 mi malgrava ol la ideoj pri agado, pri kiuj ni abunde diskutis. Movo al Slovakujo, pri kiu oni parolas nun, ne estas lau\u0306 mi malbona, sed movo al Afriko au\u0306 rekte al Pekino estus ankorau\u0306 pli bona. Eblus ankau\u0306 kombini sidejojn en Slovakujo, Afriko kaj Pekino por malsamaj celoj, sed tion ni lasu al pli junaj homoj."}, {"text_idx": "#000009", "text": "Sen vojag\u0302oj, sen kongresoj, sen vivaj kontaktoj \u2013 c\u0302u tio endang\u0302erigas nin au\u0306 vi vidas novajn s\u0302ancojn en la interretaj \u2013 ne apudaj, sed anstatau\u0306aj \u2013 instru\u00adado kaj kongresado?\nLa Esperanto-movado same devos lerni vivi alimaniere, sen aviadilaj vojag\u0302oj al la alia flanko de la mondo. La teh\u0302nologio montris al ni, ke ni povas. Ekzemple la Londona klubo, kiu elspezis multegon por permesi al 15 homoj kunveni c\u0302iun duan semajnon, eble devos lerni vivi kun malpli multaj personaj renkontig\u0302oj kaj kun pli da retaj kunvenoj. Neniam kiel dum la pandemio ni havis tiom da lernantoj kaj la retaj kursoj montrig\u0302is efikaj.\nDo, mi fidas, ke la movado elvenos el c\u0302i tiu periodo pli rezistokapabla ol antau\u0306e. Ni ne forgesu, ke niaj patroj arang\u0302is kursojn pri Esperanto en koncentrejoj. C\u0302u ni ne sukcesos travivi esence pli facilan situacion?"}, {"text_idx": "#000010", "text": "Kaj kiel vi nun esperantumas?\nMi esperantumas bone. Vendrede la Londona klubo arang\u0302as retajn prelegojn kun amaso da partoprenantoj. kaj en la aliaj tagoj mi respondas mesag\u0302ojn kaj instruas rete. Aparte plac\u0302a por mi estas kurso por azianoj, el kiuj mi lernas vere multon pri iliaj problemoj lerni Esperanton, kaj pri iliaj kulturoj."}, {"text_idx": "#000011", "text": "Vi estis prezidanto de Itala Esperantista Federacio, de TEJO kaj UEA, sekretario de la Akademio de Esperanto, entute vi okupis plurajn rolojn kaj c\u0302iam vi estas tre aktiva en la movado. Pri kiu via agado vi estas plej kontenta? Kion vi nomus via plej granda sukceso?\nMia sukceseto estis la disvastigo de la ideo, ke Esperanto estas lingvo por la mondo kaj ke UEA devas pensi pri si mem kiel monda organizaj\u0302o kaj arang\u0302i UKojn en c\u0302iuj mondopartoj kaj mia alia sukceseto nomig\u0302as Hans Bakker, la homo, kiu tutsola esperantigis kontinenton, Afrikon. Li estis komisiito de UEA pri agado en Afriko kaj koresponde instruis Esperanton al multegaj afrikanoj. Tiel komencig\u0302is la moderna movado por Esperanto en Afriko. Miaj grandaj malsukcesoj estas la malkapablo interesi UEAn pri tio, ke g\u0302i devas disvastigi Esperanton, produkti esper\u00adantistojn kaj ne nur servojn por esperantistoj. Produkti esperantistojn estas io tre pli malfacila. Kaj la dua malsukceso estis konvinki sufic\u0302e da esperantistoj paroli pli simplan lingvon, kiun c\u0302iu aziano povas kompreni. Eu\u0306ropaj esperantistoj rezignos pri siaj privilegioj nur kiam ili estos devigataj."}, {"text_idx": "#000014", "text": "Legu pli pri Renato Corsetti en la enciklopedio Nia diligenta kolegaro, pag\u0302oj 60-62."}, {"text_idx": "#000017", "text": "Vi devas esti ensalutinta por rajti komenti."}, {"text_idx": "#000020", "text": "Musklaku la kovrilon por legi pliajn informojn."}]